Amerikaanse oorlognabootser 'veg' teen Britte op 120ste ABO-herdenking | Netwerk24
Amerikaanse oorlognabootser 'veg' teen Britte op 120ste ABO-herdenking
Deur Charles Smith 10 Oktober 2019 06:00
"Daar is baie ooreenkomste tussen die suidelike state in Amerika en die Boererepublieke se strewe na vryheid."
'n Yank en 'n Boer. Richard A. Hamblem van Gallatin, Tennessee, geklee as 'n Boerekryger op die internasionale konferensie vir die 120ste herdenking van die Anglo-Boereoorlog by die Oorlogmuseum in Bloemfontein. Hy is 'n oorlognabootser en militêre versamelaar. Foto: Mlungisi Louw
Só sê 'n Amerikaner wat die internasionale konferensie vir die 120ste herdenking van die Anglo-Boereoorlog (ABO) in Bloemfontein in die drag van 'n Boerekryger bywoon.
Richard A. Hamblen is 'n oorlognabootser en militêre versamelaar van Gallatin, Tennessee, wat met 'n besoek aan die Oorlogmuseum in Bloemfontein in Desember besluit het om vir die konferensie terug te keer.
Hy en sy vrou, Janice, het ook Woensdag hul agste huweliksherdenking in Bloemfontein gevier. Sy verjaar ook Donderdag.
Hamblen vertolk die rol van 'n Confederate-soldaat op gedenkbyeenkomste van die Amerikaanse Burgeroorlog (1861-1865) by slagvelde soos Gettysburg in Pennsilvanië.
Hy het die konferensie in die Vrystaat egter nie as 'n Confederate-rebel bygewoon wat teen die Yankees die wapen wil opneem nie, maar geklee as 'n Boerekryger wat die Britte wil aanvat, soos die Amerikaners wel in die Amerikaanse Vryheidsoorlog teen Brittanje (1775-1783) in opstand gekom het.
Hamblen is omtrent 'n lopende museum wat met sy lang, wit baard, kakiedrag en Boerehoed tussen die ander konferensiegangers uitstaan.
Hy het die opslaan-hoed in Amerika aangeskaf en die ware Transvaalse hoedwapen vir $150 (R2 280) vanuit Australië bestel.
Die goue gespe van sy lyfband met die woorde Eendracht Maakt Magt op is van die Transvaalse polisie in die ABO, terwyl die lapelwapen van die Vierkleur, wat lui Success to the Boers, deur simpatiseerders in die oorlog in Amerika gedra is.
Hamblen sê hy het ook drie Boere-Mausers in sy versameling van sowat 70 geskiedkundige wapens, meestal uit die Amerikaanse Burgeroorlog. Twee van die Mausers is uit die Vrystaat, maar is wapens wat deur die Britte afgeneem is, na Duitsland teruggestuur en weer deur die Duitsers aan Chili verkoop is.
"Een Mauser in die museum is presies soos myne in Amerika wat eens in die Vrystaat geveg het. Die ander Mauser moes volgens sy reeksnommer uit Transvaal kom. Ek het ook 'n Lee Metford-geweer aangeskaf."
Hy wil graag in die week hier versamelaars van memorabilia uit die ABO besoek om moontlik sy versameling uit te brei.